CELEX: 32012D0523
Language: mt
Date: 2012-09-24 00:00:00
Title: 2012/523/UE: Deċiżjoni tal-Kunsill tal- 24 ta’ Settembru 2012 li temenda u testendi l-perijodu ta’ applikazzjoni tad-Deċiżjoni 2007/641/KE dwar il-konklużjoni ta’ konsultazzjonijiet mar-Repubblika tal-Gżejjer tal-Fiġi skont l-Artikolu 96 tal-Ftehim ta’ Sħubija AKP-KE u l-Artikolu 37 tal-Istrument ta’ Kooperazzjoni fl-Iżvilupp

28.9.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 263/2
            
         DEĊIŻJONI TAL-KUNSILL
   tal-24 ta’ Settembru 2012
   li temenda u testendi l-perijodu ta’ applikazzjoni tad-Deċiżjoni 2007/641/KE dwar il-konklużjoni ta’ konsultazzjonijiet mar-Repubblika tal-Gżejjer tal-Fiġi skont l-Artikolu 96 tal-Ftehim ta’ Sħubija AKP-KE u l-Artikolu 37 tal-Istrument ta’ Kooperazzjoni fl-Iżvilupp
   (2012/523/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 tiegħu,
   Wara li kkunsidra l-Ftehim ta’ Sħubija bejn il-Membri tal-Grupp ta’ Stati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (1), kif emendat l-aħħar f’Ouagadougou fit-22 ta’ Ġunju 2010 (2) (“il-Ftehim ta’ Sħubija AKP-UE”), u b’mod partikulari l-Artikolu 96 tiegħu,
   Wara li kkunsidra l-Ftehim Intern bejn ir-rappreżentanti tal-gvernijiet tal-Istati Membri, li jiltaqgħu fi ħdan il-Kunsill, dwar miżuri li għandhom jittieħdu u proċeduri li għandhom ikunu segwiti għall-applikazzjoni tal-Ftehim ta’ Sħubija AKP-UE (3), u b’mod partikolari l-Artikolu 3 tiegħu,
   Wara li kkunsidra r-Regolament (KE) Nru 1905/2006 tal-Parlament Ewropew u tal-Kunsill tat-18 ta’ Diċembru 2006 li jistabilixxi strument ta’ finanzjament ta’ kooperazzjoni għall-iżvilupp (“l-Istrument ta’ Kooperazzjoni għall-Iżvilupp”) (4), u b’mod partikulari l-Artikolu 37 tiegħu,
   Wara li kkunsidra l-proposta tal-Kummissjoni Ewropea,
   Billi:
   
               (1)
            
            
               Id-Deċiżjoni tal-Kunsill 2007/641/KE (5) kienet adottata biex tieħu miżuri xierqa wara l-ksur tal-elementi essenzjali msemmija fl-Artikolu 9 tal-Ftehim ta’ Sħubija AKP-UE, u l-valuri msemmija fl-Artikolu 3 tal-Istrument ta’ Kooperazzjoni għall-Iżvilupp.
            
         
               (2)
            
            
               Dawk il-miżuri ġew estiżi bid-Deċiżjoni tal-Kunsill 2009/735/KE (6), 2010/208/UE (7), 2010/589/UE (8), 2011/219/UE (9) u 2011/637/UE (10) peress li, mhux talli r-Repubblika tal-Fiġi għadha trid timplimenta impenji importanti li hi għamlet f’konsultazzjonijiet li saru f’April 2007 dwar elementi essenzjali tal-Ftehim ta’ Sħubija AKP-UE, iżda seħħew ukoll żviluppi rigressivi importanti li jikkonċernaw għadd minn dawn l-impenji,
            
         
               (3)
            
            
               Madanakollu, sa minn kmieni fl-2012 xi żviluppi pożittivi lejn ir-restawr tad-demokrazija fil-Fiġi seħħew u għandhom jiġu rikonoxxuti. Għalhekk għandu jkun ikkunsidrat bidu mill-ġdid prospettiv lejn il-programmazzjoni ta’ assistenza futura għall-iżvilupp.
            
         
               (4)
            
            
               Id-Deċiżjoni 2007/641/KE tiskadi fit-30 ta’ Settembru 2012. Huwa xieraq li l-validità tagħha tiġi estiża, u li jkun aġġornat il-kontenut tal-miżuri xierqa skont dan.
            
         ADOTTA DIN ID-DEĊIŻJONI:
   Artikolu 1
   Id-Deċiżjoni tal-Kunsill 2007/641/KE hija b’dan emendata kif ġej:
   
               (1)
            
            
               fl-Artikolu 3, it-tieni subparagrafu huwa sostitwit b’dan li ġej:
               “Għandha tiskadi fit-30 ta’ Settembru 2013. Hija għandha tiġi riveduta regolarment tal-anqas darba kull sitt xhur.”;
            
         
               (2)
            
            
               l-Anness jiġi sostitwit bl-Anness għal din id-Deċiżjoni.
            
         Artikolu 2
   L-ittra fl-Anness għal din id-Deċiżjoni għandha tiġi indirizzata lir-Repubblika tal-Fiġi.
   Artikolu 3
   Din id-Deċiżjoni tidħol fis-seħħ fil-jum tal-adozzjoni tagħha.
   
      Magħmul fi Brussell, l-24 ta’ Settembru 2012.
      
         
            Għall-Kunsill
         
         
            Il-President
         
         A. D. MAVROYIANNIS
      
   
   
      (1)  ĠU L 317, 15.12.2000, p. 3.
   
      (2)  ĠU L 287, 4.11.2010, p. 3.
   
      (3)  ĠU L 317, 15.12.2000, p. 376.
   
      (4)  ĠU L 378, 27.12.2006, p. 41.
   
      (5)  ĠU L 260, 5.10.2007, p. 15.
   
      (6)  ĠU L 262, 6.10.2009, p. 43.
   
      (7)  ĠU L 89, 9.4.2010, p. 7.
   
      (8)  ĠU L 260, 2.10.2010, p. 10.
   
      (9)  ĠU L 93, 7.4.2011, p. 2.
   
      (10)  ĠU L 252, 28.9.2011, p. 1.
   
      ANNESS
      L-Eċċellenza Tiegħu Ratu Epeli NAILATIKAU
      President tar-Repubblika tal-Fiġi
      Suva
      Ir-Repubblika tal-Fiġi
      Eċċellenza,
      L-Unjoni Ewropea(UE) tagħti importanza kbira lid-dispożizzjonijiet tal-Artikolu 9 tal-Ftehim ta’ Sħubija AKP-UE u l-Artikolu 3 tal-Istrument ta’ Kooperazzjoni għall-Iżvilupp. Is-sħubija AKP-UE hija bbażata fuq ir-rispett lejn id-drittijiet umani, il-prinċipji demokratiċi u t-tmexxija skont il-liġi, li jiġbru flimkien l-elementi essenzjali tal-Ftehim ta’ Sħubija AKP-UE, u huma s-sies tar-relazzjonijiet ta’ bejnietna.
      Fil-11 ta’ Diċembru 2006 l-Kunsill tal-UE kkundannat il-kolp ta’ stat militari li seħħ fil-Fiġi.
      Skont l-Artikolu 96 tal-Ftehim ta’ Sħubija AKP-UE, u b’kunsiderazzjoni għall-fatt li l-kolp ta’ stat militari li seħħ fil-5 ta’ Diċembru 2006 ikkostitwixxa ksur tal-elementi essenzjali elenkati fl-Artikolu 9 ta’ dak il-Ftehim, l-UE stiednet lill-Fiġi għal konsultazzjonjiet, kif previst fil-Ftehim ta’ Sħubija AKP-UE, sabiex is-sitwazzjoni tiġi eżaminata bir-reqqa u, fejn neċessarju, jittieħdu passi biex tkun rimedjata.
      Il-parti formali ta’ dawk il-konsultazzjonijiet bdew fi Brussell fit-18 ta’ April 2007. L-UE laqgħet b’sodisfazzjon il-fatt li f’dak iż-żmien il-Gvern Interim ikkonferma għadd ta’ impenji ewlenin fir-rigward tad-drittijiet tal-bniedem u l-libertajiet fundamentali, rispett għal prinċipji demokratiċi u għall-istat tad-dritt, kif imsemmi hawn taħt, u pproponiet passi pożittivi fir-rigward tal-implimentazzjoni tagħhom.
      Sfortunatament, minn dak iż-żmien ‘il hawn kien hemm sensiela ta’ żviluppi rigressivi, b’mod partikolari f’April 2009, u dan ifisser li issal-Fiġi tinsab fi stat ta’ ksur ta’ diversi impenji li daħlet għalihom. Dan jirrigwarda partikolarment l-abrogazzjoni tal-Kostituzzjoni, id-dewmien sostanzjali ħafna fiż-żamma ta’ elezzjonijiet parlamentari, u l-vjolazzjonijiet tad-drittijiet tal-bniedem. Minkejja li l-implimentazzjoni tal-impenji ddewmet b’mod sostanzjali, il-maġġoranza ta’ dawk l-impenji għadhom rilevanti ħafna għas-sitwazzjoni preżenti tal-Fiġi, u huma għalhekk mehmuża ma’ din l-ittra. Peress li l-Fiġi ddeċidiet unilateralment li tikser numru ta’ impenji ewlenin, dan wassal għal telf għall-Fiġi f’termini ta’ fondi għall-iżvilupp.
      Għalkemm għad baqa’ restrizzjonijiet fuq ċerti drittijiet tal-bniedem u libertajiet fundamentali, xi passi pożittivi seħħew sa minn kmieni fl-2012; prinċipalment it-tneħħija tar-Regolamenti ta’ Emerġenza Pubblika fis-7 ta’ Jannar 2012, it-tħabbir ta’ proċess politiku fid-9 ta’ Marzu 2012 li ser iwassal għal kostituzzjoni ġdida sa Marzu 2013 u l-isttabiliment mill-ġdid tad-demokrazzija kostituzzjonali permezz tal-elezzjonijiet parlamentari li għandhom jinħammu sa Settembru 2014..
      B’rikonoxximent ta’ dawn l-iżviluppi u s-sħubija li tikkostittwixxi l-pedamenti tal-Ftehim ta’ ta’ Sħubija AKP-UE, l-UE tesprimi li hi lesta timpenja ruħha fi djalogu formali ġdid rigward dawk l-iżviluppi. Tali djalogu formali jista’ jkun ikkunsidrat fl-okkażjoni ta’ missjoni ta’ analiżi fil-qafas tal-Artikolu 96 tal-Ftehimta’ Sħubija AKP-UE, wara l-konklużjoni b’suċċess ta’ konsultazzjoni kostituzzjonali inklużiva, kredibbli u trasparenti, li mistennija jssir f’Marzu 2013.
      Skont dan, l-UE ddeċidiet li testendi l-miżuri xierqa eżistenti għall-Fiġi u li temendhom bħala l-ewwel reazzjoni għall-passi meħuda mill-Fiġi, biex partikolarment jippermettu l-varar ta’ diskussjonijiet ta’ programmazzjoni għall-ħdax-il Fond Ewropew għall-Iżvilupp (FEŻ), u notifika fiż-żmien dovut ta’ allokazzjoni indikattiva għall-Fiġi. L-iffinalizzar, l-iffirmar u l-implimentazzjoni tad-dokumenti ta’ programmazzjoni tal-ħdax-il FEŻ huma maħsuba għal mal-Gvern futur elett demokratikament. Konsegwentament, huwa ta’ importanza partikolari li l-Gvern Interim jimpenja ruħu għall-proċess ta’ konsultazzjoni kostituzzjonali inklużiva, kredibbli u trasparenti u għal djalogu politiku domestiku, u jirrispetta partikolarment l-impenji tiegħu rigward id-drittijiet tal-bniedem u l-istat tad-dritt u jirrevoka r-restrizzjonijiet li baqa’. Filwaqt li l-pożizzjoni tal-UE hija ggwidata mill-elementi essenzjali tal-Ftehim ta’ Sħubija AKP-UE kif ukoll mill-prinċipji fundamentali tiegħu, b’mod notevoli fir-rigward tar-rwol ċentrali ta’ djalogu u t-twettiq ta’ obbligi reċiproki, huwa enfasizzat li l-UE ma waslet għal ebda konklużjoni ppremeditata fir-rigward tal-eżitu ta’ dan id-djalogu.
      Jekk l-analiżi u d-djalogu formali maħsuba jkollhom eżitu pożittiv, l-UE hija impenjata għal analiżi pożittiva ulterjuri ta’ dawn il-miżuri xierqa. Bil-maqlub, jekk is-sitwazzjoni fil-Fiġi ma titjiebx, se jkomplu jintilfu l-fondi tal-UE għall-iżvilupp tal-Fiġi. B’mod partikolari, il-valutazzjoni ta’ progress ulterjuri li saret għar-ritorn lejn tmexxija kostituzzjonali se tiggwida lill-UE fid-deċiżjonijiet li jridu jittieħdu dwar il-Programm Indikattiv Nazzjonali tal-Fiġi skont il-ħdax-il-FEŻ.
      Sakemm ikun sar id-djalogu formali, l-UE tistieden lill-Fiġi sabiex tkompli u tintensifika d-djalogu politiku msaħħaħ.
      Il-miżuri xierqa huma dawn li ġejjin:
      
                  —
               
               
                  l-għajnuna umanitarja u s-sostenn dirett għas-soċjetà ċivili u l-popolazzjonijiet vulnerabbli jistgħu jitkomplew,
               
            
                  —
               
               
                  l-attivitajiet ta’ kooperazzjoni li se jsiru b’mod partikolari skont it-tmien u d-disa’ FEŻ, tħallew jibqgħu għaddejjin,
               
            
                  —
               
               
                  attivitajiet ta’ kooperazzjoni li jistgħu jgħinu biex tirritorna d-demokrazija u biex tittejjeb it-tmexxija jistgħu jitkomplew, għajr taħt ċirkustastanzi verament eċċezzjonali,
               
            
                  —
               
               
                  l-implimentazzjoni tal-miżuri ta’ akkumpanjament għall-2006, fir-rigward tar-riforma taz-zokkor tħalliet tipproċedi. Il-ftehim ta’ finanzjament ġie ffirmat fil-livell tekniku mill-Fiġi fid-19 ta’ Ġunju 2007. Hu nnotat li l-ftehim ta’ finanzjament jinkludi klawżola ta’ sospensjoni;
               
            
                  —
               
               
                  l-allokazzjoni taz-zokkor għall-2007 hija żero,
               
            
                  —
               
               
                  id-disponibilità tal-allokazzjoni taz-zokkor għall-2008 kienet soġġetta għal prova ta’ tħejjija kredibbli u opportuna ta’ elezzjonijiet skont l-impenji miftiehma, b’mod partikulari dwar iċ-ċensiment, it-tfassil mill-ġdid tal-konfini u r-riforma elettorali skont il-Kostituzzjoni, u miżuri li ttieħdu biex jiżguraw il-funzjonament tal-Uffiċċju Elettorali, li jinkludi l-ħatra ta’ Kontrollur tal-Elezzjonijiet sat-30 ta’ Settembru 2007 skont il-Kostituzzjoni. Din l-allokazzjoni taz-zokkor għall-2008 ntilfet fil-31 ta’ Diċembru 2009,
               
            
                  —
               
               
                  l-allokazzjoni taz-zokkor għall-2009 ġiet imħassra f’Mejju 2009 minħabba li l-Gvern Interim iddeċieda li jittardja l-elezzjonijiet ġenerali sa Settembru 2014,
               
            
                  —
               
               
                  L-allokazzjoni għall-2010 ġiet imħassra qabel l-1 ta’ Mejju 2010 peress li ma sar l-ebda progress fit-tkomplija tal-proċess demokratiku; madankollu, minħabba s-sitwazzjoni kritika tas-settur taz-zokkor, parti mill-allokazzjoni twarrbet għal għajnuna diretta lill-popolazzjoni dipendenti direttament fuq il-produzzjoni taz-zokkor sabiex tnaqqas il-konsegwenzi soċjali ħżiena. Dawn il-fondi huma ġestiti b’mod ċentral mid-Delegazzjoni tal-UE f’Suva u ma jiġux mgħoddija lill-Gvern,
               
            
                  —
               
               
                  it-tħejjija u l-iffirmar eventwali tal-programm indikattiv multiannwali għall-miżuri akkumpanjanti għar-riforma taz-zokkor għall-2011-2013 jistgħu jipproċedu,
               
            
                  —
               
               
                  id-disponibilità tal-allokazzjoni indikattiva taħt il-programm multiannwali għall-miżuri akkumpanjanti fir-rigward ta’ eks pajjiżi tal-Protokoll taz-Zokkor 2011-2013 se tkun tiddependi fuq ftehim fil-proċess ta’ konsultazzjoni; fin-nuqqas ta’ tali ftehim ikunu biss intervenzjonijiet ta’ mitigazzjoni soċjali li jiġu meqjusa għall-iffinanzjar permezz ta’ din l-allokazzjoni,
               
            
                  —
               
               
                  il-preparazzjoni tal-programmazzjoni tal-ħdax-il FEŻ tista’ tkun varata, sabiex il-Fiġi tkun tista’ tistenna li tkun notifikata b’allokazzjoni indikattiva fiż-żmien dovut,
               
            
                  —
               
               
                  appoġġ speċifiku għat-tħejjija u l-implimentazzjoni ta’ impenji ewlenin, b’mod partikulari b’appoġġ għat-tħejjija u/jew it-twettiq ta’ elezzjonijiet, jistgħu jiġu meqjusa,
               
            
                  —
               
               
                  il-kooperazzjoni reġjonali, u l-parteċipazzjoni tal-Fiġi fiha, m’humiex se jiġu affettwati,
               
            Il-monitoraġġ tal-impenji ser issir b’konformità amt-termini fl-Annessgħal din l-ittra li tikkonċerna d-djalogu regolari, u l-kooperazzoni effettiva ma’ valutazzjonijiet u missjonijiet ta’ monitoraġġ u rappurtaġġ.
      Barra minn hekk, l-UE tistenna li l-Fiġi tikkoopera bis-sħiħ mal-Forum tal-Gżejjer tal-Paċifiku dwar l-implimentazzjoni tar-rakkomandazzjonijiet mill-Grupp ta’ Persuni Eminenti, kif approvat mill-Ministri tal-Affarijiet Barranin tal-Forum fil-laqgħa tagħhom f’Vanuatu fis-16 ta’ Marzu 2007. L-UE tilqa’ l-progress riċenti rigward l-ingaġġ mal-Grupp ta’ Kuntatt Ministerjali tal-Forum tal-Gżejjer tal-Paċifiku imwaqqaf biex jimmonitorja l-progress tal-preparazzjonijiet tal-Fiġi għall-elezzjonijiet u r-ritorn agħad-demokrazija.
      L-UE se tkompli ssegwi mill-viċin is-sitwazzjoni fil-Fiġi mill-qrib. Skont l-Artikolu 8 tal-Ftehim ta’ Sħubija AKP-UE, djalogu politiku msaħħaħ se jitwettaq mal-Fiġi biex jiġi assigurat ir-rispett għad-drittijiet tal-bniedem, ir-restawr mill-ġdid tad-demokrazija u r-rispett għall-istat tad-dritt sakemm iż-żewġ partijiet jikkonkludu li n-natura msaħħa tad-djalogu serviet l-għan taghħa.
      Jekk ikun hemm majnar, falliment jew rigress fl-implimentazzjoni tal-impenji li daħal għalihom il-Gvern Proviżorju, l-UE żżomm id-dritt li taġġusta mill-ġdid il-miżuri xierqa.
      L-UE tenfasizza li l-privileġġi tal-Fiġi fil-kooperazzjoni tagħha mal-UE jiddipendu fuq ir-rispett lejn l-elementi essenzjali tal-Ftehim ta’ Sħubija AKP-UE u l-prinċipji stabbiliti fl-Istrument ta’ Kooperazzjoni għall-Iżvilupp. Sabiex tikkonvinċi lill-UE li l-Gvern Interim huwa kompletament ippreparat li jsegwi l-impenji li ngħataw, huwa essenzjali li jsir progress bikri u sostanzjali fit-twettiq tal-impenji miftiehma.
      Dejjem tiegħek,
      Magħmul fi Brussell,
      
         
            Għall-Kunsill
         
         
            President
         
      
      
         
            Għall-Kummissjoni
         
         
            Kummissarju
         
      
      
         ANNESS GĦALL-ANNESS
         
            IMPENJI MIFTIEHMA MAR-REPUBBLIKA TAL-FIĠI
         
         A.   Rispett lejn il-Prinċipji Demokratiċi
         
         Impenn Nru 1
         Li jseħħu elezzjonijiet parlamentari ħielsa u ġusti fi żmien 24 xahar mill-1 ta’ Marzu 2007, suġġetti għal sejbiet ta’ evalwazzjoni li għandhom isiru mill-awdituri indipendenti maħtura mis-Segretarjat tal-Forum tal-Gżejjer tal-Paċifiku. Il-proċessi li jwasslu għall-elezzjonijiet, u t-twettiq tal-istess elezzjonijiet, għandhom ikunu, b’mod konġunt, sorveljati, adattati u riveduti kif xieraq fuq il-bażi ta’ parametri maqbula b’mod konġunt. Dan jimplika b’mod partikulari:
         
                     —
                  
                  
                     sat-30 ta’ Ġunju 2007 l-Gvern Interim se jadotta skeda li tistabbilixxi dati għat-tlestija ta’ diversi passi li jridu jittieħdu fir-rigward tat-tħejjija tal-elezzjonijiet parlamentari l-ġodda,
                  
               
                     —
                  
                  
                     l-iskeda tispeċifika ż-żmien ta’ ċensiment, l-abbozz mill-ġdid tal-konfini u r-riforma elettorali,
                  
               
                     —
                  
                  
                     Id-deċiżjoni dwar il-konfini u r-riforma elettorali se tittieħed b’konformità mal-Kostituzzjoni,
                  
               
                     —
                  
                  
                     se jittieħdu miżuri sabiex jiġi assigurat il-funzjonament tal-Uffiċċju Elettorali, inkluż il-ħatra ta’ Kontrollur tal-Elezzjonijiet sat-30 ta’ Settembru 2007 b’konformità mal-Kostituzzjoni,
                  
               
                     —
                  
                  
                     il-ħatra tal-Viċi-President ser issir b’konformità mal-Kostituzzjoni.
                  
               Impenn Nru 2
         Li l-Gvern Interim, meta jadotta inizjattivi u bidliet serji ta’ politika leġiżlattiva, fiskali u oħrajn, għandu jikkunsidra konsultazzjonijiet mas-soċjetà ċivili u l-partijiet interessati relevanti l-oħra.
         B.   L-Istat tad-Dritt
         
         Impenn Nru 1
         Li l-Gvern Interim għandu jagħmel l-akbar sforzi sabiex ma jħallix li jsiru dikjarazzjonijiet minn aġenziji ta’ sigurtà maħsuba biex jintimidaw.
         Impenn Nru 2
         Li l-Gvern Interim iħares il-Kostituzzjoni tal-1997, u jiggarantixxi l-ħidma normali u indipendenti tal-istituzzjonijiet kostituzzjonali bħall-Kummissjoni tal-Fiġi għad-Drittijiet tal-Bniedem, il-Kummissjoni għas-Servizz Pubbliku, u l-Kummissjoni tal-Uffiċċji Kostituzzjonali. L-indipendenza sostanzjali u l-ħidma tal-Kunsill il-Kbir tal-Kapijiet ikunu ppreservati.
         Impenn Nru 3
         Li l-indipendenza tal-ġudikatura tkun rispettata bis-sħiħ, li titħalla taħdem liberament u li d-deċiżjonijiet tagħha jkunu rispettati mill-partijiet kollha kkonċernati, b’mod partikulari:
         
                     —
                  
                  
                     li l-Gvern Interim jimpenja ruħu li jaħtar it-tribunal skont is-Sezzjoni 138(3) tal-Kostituzzjoni sal-15 ta’ Lulju 2007,
                  
               
                     —
                  
                  
                     li kwalunkwe ħatra u/jew tneħħija ta’ imħallef għandha għalhekk issir b’konformità stretta mal-proviżjonijiet kostituzzjonali u r-regoli tal-proċedura,
                  
               
                     —
                  
                  
                     li ma jkun hemm l-ebda każ ta’ interferenza, fi kwalunkwe forma, mill-forzi miltari u l-pulizija jew mill-Gvern Interim fil-proċess ġudizzjarju, inkluż rispett sħiħ għall-professjoni legali.
                  
               Impenn Nru 4
         Li l-proċeduri kriminali kollha marbuta mal-korruzzjoni jkunu indirizzati permezz tal-mezzi ġudizzjarji xierqa u li kwalunkwe korpi oħrajn li jistgħu jitwaqqfu sabiex jinvestigaw każijiet allegati ta’ korruzzjoni joperaw fil-limiti kostituzzjonali.
         C.   Drittijiet tal-Bniedem u Libertajiet Fundamentali
         
         Impenn Nru 1
         Il-Gvern Interim jieħu l-passi kollha meħtieġa sabiex jiffaċilita l-investigazzjoni jew l-indirizzar tal-allegazzjonijiet kollha ta’ ksur tad-drittijiet tal-bniedem skont il-proċeduri u l-fora varji taħt il-liġijiet tal-Fiġi.
         Impenn Nru 2
         Il-Gvern Interim biħsiebu jneħħi r-Regolamenti ta’ Emerġenza Pubblika f’Mejju 2007, soġġett għal kwalunkwe theddidiet għas-sigurtà nazzjonali, l-ordni pubbliku jew is-sikurezza.
         Impenn Nru 3
         Il-Gvern Interim hu impenjat li jiżgura li l-Kummissjoni ta’ Drittijiet tal-Bniedem fil-Fiġi taħdem b’indipendenza sħiħa u skont il-Kostituzzjoni.
         Impenn Nru 4
         Li l-libertà tal-espressjoni u l-libertà tal-midja, fil-forom kollha tagħha jkunu rispettati b’mod sħiħ kif previst fil-Kostituzzjoni.
         D.   Is-segwitu tal-Impenji
         
         Impenn Nru 1
         Li l-Gvern Interim jimpenja ruħu li jżomm djalogu regolari biex tkun tista’ ssir verifika tal-progress li sar u jagħti lill-awtoritajiet/rappreżentanti tal-UE u l-Kummissjoni Ewropea aċċess sħiħ għall-informazzjoni dwar il-kwistjonijiet kollha relatati mad-drittijiet tal-bniedem, ir-restorazzjoni paċifika tad-demokrazija u tal-istat tad-dritt fil-Fiġi.
         Impenn Nru 2
         Li l-Gvern Interim jikkoopera bis-sħiħ ma’ kwalunkwe missjoni mill-UE biex jiġi evalwat u sorveljat il-progress.
         Impenn Nru 3
         Li mit-30 ta’ Ġunju 2007, il-Gvern Interim jibda jibgħat kull tliet xhur rapporti dwar il-progress li sar fir-rigward tal-elementi essenzjali tal-Ftehim ta’ Cotonou u dwar l-impenji.
         Hu nnutat li ċerti kwistjonijiet jistgħu jiġu indirizzati b’mod effettiv biss permezz ta’ approċċ pragmatiku li jagħraf ir-realtajiet tal-preżent u li jiffoka fuq il-futur.